EELNÕU
Esitaja: vallavolikogu esimees Elviire Villa

LAEVA VALLAVOLIKOGU

M Ä Ä R U S

Laeva								...............................    2015 nr

Arengukava ja eelarvestrateegia koostamise kord

Määrus kehtestatakse kohaliku omavalitsuse korralduse seaduse § 37 lõike 1 ja  § 372 lõike 1 alusel.

1.	peatükk
ÜLDSÄTTED

§ 1.  Määruse reguleerimisala

(1) Määrus sätestab Laeva valla arengukavade liigid, arengukavade ja eelarvestrateegia koostamise algatamise, koostamise, avalikustamise, rahastamise, järelevalve, aruandluse ja muutmise korra.

(2) Määrus ei reguleeri üld-, teema- ja detailplaneeringute koostamist, menetlemist, järelvalvet või muud nimetamata toimingu tegemist. 

§ 2. Mõisted

Määruses kasutatakse mõisteid alljärgnevas tähenduses:
1) arengudokument –Laeva Vallavolikogu (edaspidi volikogu) või Laeva Vallavalitsuse (edaspidi vallavalitsus) õigusaktiga kehtestatud  Laeva valla tegevusvaldkonnas või valla territooriumil toimuvat kavandav dokument;
2) valla arengukava – valla pika- ja lühiajalise arengu eesmärke määratlev ja nende elluviimise tegevusi kavandav dokument, mis tasakaalustatult arvestab majandusliku, sotsiaalse ja kultuurilise keskkonna ning looduskeskkonna arengu pikaajalisi suundumusi ja vajadusi ning on aluseks erinevate eluvaldkondade arengu integreerimisele ja koordineerimisele;
3) eelarvestrateegia – arengukavast tulenev selgitustega finantsplaan, nelja eelseisva eelarveaasta kohta, mis on aluseks eelarve koostamisel, kohustuste võtmisel ja investeeringuprojektide kavandamisel ning kavandatavate tegevuste finantseerimise planeerimisel ning mis on arengukava osa;
4) valdkonna arengukava – valla arengukavast lähtuv eesmärkide saavutamist kajastav dokument, mis käsitleb kohaliku omavalitsuse ühte tegevusvaldkonda;
5) hallatava asutuse arengukava – vallavalitsuse hallatava asutuse arengukava, mis käsitleb asutuse tegevuse eesmärki ja toimimise edendamise abinõusid;

§ 3. Arengudokumentide liigid 

(1) Valla strateegilised arengudokumendid:
1) üldplaneering;
2) arengukava;
3) eelarvestrateegia.

(2) Valdkonna arengudokumendid:
1) seadustest tulenevad valdkonna arengukavad;
2) muud valdkonna arengukavad.

(3) Hallatava asutuse arengudokumendid:
1) seadustest tulenevad hallatavate asutuste arengukavad;
2) muud hallatavate asutuste arengukavad.

(4) Arengudokumendid peavad olema omavahel seotud ja ei tohi olla vastuolus.

(5) Arengudokumendid peavad volikogus läbima vähemalt kaks lugemist. 

§ 4.  Arengudokumentide keskkonnamõju strateegilise hindamise vajalikkus.

Kui keskkonnamõju hindamise ja keskkonnajuhtimissüsteemi seadusest tuleneb kohustus algatada arengudokumendi keskkonnamõju strateegiline hindamine või kaaluda selle algatamist, otsustab hindamise algatamise või algatamata jätmise arengudokumendi koostamise algatamise õigust omav organ.

2. peatükk
VALLA ARENGUKAVA JA EELARVESTRATEEGIA

§ 5.  Valla arengukava

(1) Valla arengukava koostatakse kogu  Laeva valla territooriumi kohta.

(2) Arengukava peab sisaldama järgmisi osasid: 
1) Laeva valla visioon, mis näitab millise olukorrani soovitakse arengukava perioodi lõpuks jõuda; 
2) hetkeolukorra analüüs tegevusvaldkondade lõikes  - esitatakse arengueelduste analüüs ja praegune valmisolek arengukava eesmärkide saavutamiseks; 
3) strateegilised eesmärgid tegevusvaldkonniti – tuuakse välja konkreetsed mõõdikud, mille abil hinnata eesmärgi täitmise kvantitatiivseid ja kvalitatiivseid tulemusi. Tulemused peavad näitama, kas ja millisel määral eesmärgid on saavutatud. 

(3) Arengukava osaks on investeeringute kava. Investeeringute kava koosneb arengukavale vastavatest arengueesmärkidest ja ülesannetest, neile vastavatest tegevustest ehk investeerimisprojektide nimistust, mis on jaotatud aastate lõikes vastavalt nende kavandatavale teostamise ajale. Investeeringute kavas näidatakse ka kavandatud tegevuste hinnangulised maksumused, finantseerimisallikad ja teostajad.

(4) Valla arengukava peab olema kooskõlas üldplaneeringuga ja hõlmama vähemalt nelja eelseisvat aastat.

(5) Valla arengukava peab olema kooskõlas seaduse alusel koostatavate kohustuslike valdkonnapõhiste arengukavadega.

(6) Valla arengukava hõlmab iga aasta 15. oktoobri seisuga vähemalt nelja eelseisvat eelarveaastat.

§ 6.  Eelarvestrateegia

(1) Eelarvestrateegia on valla arengukavast tulenev finantsplaan, mis on aluseks valla eelarve koostamisel.

(2) Eelarvestrateegia hõlmab iga aasta 15. oktoobri seisuga vähemalt nelja eelseisvat eelarveaastat.

(3) Eelarvestrateegia sisaldab muuhulgas:
1) valla majandusliku olukorra analüüs ja prognoos eelarvestrateegia perioodiks;
2) eelarvestrateegia vastuvõtmisele eelnenud aasta tegelikud, jooksvaks aastaks kavandatud ja eelarvestrateegia perioodiks prognoositavad põhitegevuse tulud;
3) ülevaade valla ja temast sõltuvate üksuste majandusolukorrast;
4) valla põhitegevuse tulem eelmisel aastal, jooksvaks aastaks prognoositud ja eelarvestrateegia perioodi igaks aastaks prognoositav põhitegevuse tulem iga aasta lõpu seisuga;
5) valla tegelik netovõlakoormus eelmisel aastal, jooksvaks aastaks prognoositud ja eelarvestrateegia perioodiks prognoositav netovõlakoormus iga aasta lõpu seisuga;
6) muu valla finantsjuhtimise korraldamiseks oluline informatsioon.

(4) Eelarvestrateegias sisalduvad ja käesoleva paragrahvi lõikes 3 nimetatud andmed ja informatsioon esitatakse kohaliku omavalitsuse üksuse finantsjuhtimise seaduses sätestatud täpsusega.

§ 7.  Valla arengukava ja eelarvestrateegia koostamine ja menetlemine

(1) Laeva valla arengukava  ja eelarvestrateegia  koostamise algatab volikogu oma otsusega vallavalitsuse ettepanekul või omal algatusel.

(2)  Valla arengukava koostamiseks võib moodustada töögruppe või komisjone, mille töösse kaasatakse liikmeid avaliku ja erasektori tasanditelt.
(3) Vallavalitsuse valdkondade juhid viivad arengukava ja eelarvestrateegia koostamiseks läbi avalikud arutelud vallavalitsuse hallatavate asutustega eelarveaastale eelneva aasta mai kuul.
(4) Valla arengukava ja eelarvestrateegia koostamise eelnõu (edaspidi eelnõu) koostab vallavalitsus ning esitab eelnõu volikogule enne avalikustamist hiljemalt eelarveaastale eelneva aasta 1.augustiks.
(5) Eelnõu kiidab heaks ja suunab avalikustamisele volikogu. Volikogu otsustab avalikkusele suunamisel:
1) avaliku väljapaneku alguse, kestuse ja koha;
2) ettepanekute esitamise vormi ja koha;
3) avaliku arutelu toimumise aja ja koha.

(6) Vallavalitsus avalikustab eelnõu  valla veebilehel vähemalt kaheks nädalaks.

(7) Igal huvitatud isikul on õigus avaliku väljapaneku kestel esitada kirjalikke ettepanekuid, sh elektronposti teel.

(8) Avaliku väljapaneku tulemuste arutamiseks korraldab vallavalitsus avaliku arutelu. Vallavalitsus korraldab avalike arutelude kaudu kõigi huvitatud isikute kaasamise arengukava koostamisse ja muutmisse. 
(9) Volikogu kinnitab arengukava ja eelarvestrateegia või selle muudatuste vastuvõtmise volikogu määrusega hiljemalt eelarveaastale eelneva aasta 15. oktoobriks.
(10) Arengukava ja eelarvestrateegia ning volikogu istungite ja volikogu komisjonide koosolekute protokollid arengukava ja eelarvestrateegia menetlemise kohta avaldatakse Laeva valla veebilehel seitsme tööpäeva jooksul arengukava ja eelarvestrateegia vastuvõtmisest arvates.

(11) Vallavalitsus esitab Rahandusministeeriumile eelarvestrateegia tegevusvaldkondade kaupa eelarveaastale eelneva aasta 30. oktoobriks.

§ 8.  Valla arengukava ülevaatamine ja muutmine 

(1) Valla arengukava ülevaatamise ja muutmise algatab vallavalitsus omal algatusel.
 
(2) Arengukava ülevaatamine on kohustuslik, kui kehtiv arengukava ei hõlma jooksva aasta 15. oktoobri seisuga vähemalt nelja eelseisvat eelarveaastat. 

(3) Arengukava ülevaatamise käigus uuendatakse arvandmed, tehakse täpsustused hetkeolukorra analüüsis ning vajadusel muudatusettepanekud tegevuskavasse, samuti muudetakse vajadusel arengukava kehtivuse perioodi. 

(4) Vallavalitsuse poolt määratud tähtajaks esitavad hallatavad asutused vallavalitsusele arengukava koostamiseks järgmised andmed:
1) ettepanekud arengukavasse;
2) investeeringute vajadused arengukava perioodiks, arvestades oma alaeelarvete võimalikke mahtusid ja valla üldist finantsvõimekust.

(5) Vallavalitsus esitab uuendatud arengukava koos muudatusettepanekutega volikogule esimeseks lugemiseks hiljemalt 1. augustil. 

(6) Muudetud arengukava menetlemine, avalikustamine ja kinnitamine toimub vastavalt käesoleva määruse §-s 7 sätestatule. 

(7) Määrusega kehtestatud korda ei rakendata, kui valla kinnitatud arengukava investeeringute kavas tehakse täpsustusi olemasolevatele projektidele seoses välisvahendite kaasamisega.

(8) Vallavalitsus esitab igal aastal ülevaate arengukavas ettenähtud eesmärkide täitmisest aruandeaastal valla majandusaasta aruande tegevusaruande koosseisus.

§ 9. Eelarvestrateegia ülevaatamine ja muutmine

(1) Eelarvestrateegia tuleb üle vaadata  iga kord, kui muudetakse  arengukava.  Kui arengukava muutmisega kaasneb mõju eelarvele, tuleb eelarvestrateegia viia arengukava kooskõlla.

(2) Ülevaatamise käigus uuendatakse arvandmed, majandusliku olukorra analüüs ja prognoos eelarvestrateegia perioodiks 

(3) Muudetud eelarvestrateegia menetlemine, avalikustamine ja kinnitamine toimub vastavalt käesoleva määruse §-s 7 sätestatule.

3.	peatükk
VALDKONNA ARENGUKAVA

§ 10.  Valdkonna arengukava

(1) Valdkonna arengukava koostatakse kehtiva arengukava täpsustamiseks või täiendamiseks.

(2) Arengukava sisaldab:
1) hetkeolukorra analüüsi;
2) eesmärke;
3) eesmärkide saavutamiseks vajalikke tegevuskavasid;
4) järelvalvemeetodeid.

(3) Valdkonna arengukava on kooskõlas valla arengukavaga.

(4) Valdkonna arengukava koostatakse nelja eelseisva eelarveaasta kohta. 

(5) Valdkonna arengukava lõpptähtpäev ei või ületada valla arengukava lõpptähtpäeva.

§ 11.  Valdkonna arengukava koostamine ja menetlemine

(1) Valdkonna arengukava koostamise algatamise otsustab volikogu oma otsusega, kui seaduses ei ole sätestatud teisiti.

(2) Valdkonna arengukava koostamist korraldab vallavalitsus.

(3) Valdkonna arengukava kiidab heaks ja suunab avalikustamisele volikogu oma otsusega. 

(4) Valdkonna arengukava avalikustamise korraldab vallavalitsus, kes teatab Laeva valla veebilehel avaliku väljapaneku koha, alguse ja kestuse ning avaliku arutelu toimumise aja ja koha.

(5) Avaliku väljapaneku kestus on vähemalt kaks nädalat. 

(6) Igal isikul on õigus avaliku väljapaneku kestel esitada kirjalikke ettepanekuid, sh elektronposti teel.

(7) Vallavalitsus korraldab avaliku arutelu avaliku väljapaneku tulemuste ja ettepanekute arutamiseks.

(8) Valdkondliku arengukava täitmise eest vastutab vallavalitsus.

§ 12.  Valdkonna arengukava muutmise alused

Valdkonna arengukava muudatused kinnitab organ, kes valdkonna arengukava kinnitas.

4. peatükk
HALLATAVA ASUTUSE ARENGUKAVA

§ 13.  Hallatava asutuse arengukava

(1) Hallatava asutuse arengukava käsitleb konkreetse asutuse tegevust, püstitatud eesmärke ja nende saavutamiseks vajalike tegevuste määramist ja korraldamist.

(2) Hallatava asutuse arengukava on kooskõlas valla arengukavaga.

(3) Hallatava asutuse arengukava koostatakse vähemalt nelja eelseisva eelarveaasta kohta. 

(4) Hallatava asutuse arengukava lõpptähtpäev ei või ületada valla arengukava lõpptähtpäeva.

§ 14.  Hallatava asutuse arengukava koostamine ja menetlemine

(1) Hallatava asutuse arengukava koostamise ja muutmise algatamise otsustab vallavalitsus oma korraldusega, kui seaduses ei ole sätestatud teisiti.

(2) Hallatava asutuse arengukava koostamine on kohustuslik Laeva Põhikoolile ja Laeva Lasteaiale.

(3) Hallatava asutuse arengukava koostamist ja muutmist korraldab hallatava asutuse juht.

(4) Vähemalt kaks nädalat enne hallatava asutuse arengukava või selle muutmise eelnõu avalikustamisele suunamist esitatakse eelnõu vastava valdkonna komisjonile, kes annab eelnõule oma arvamuse. 

(5) Vallavalitsus suunab eelnõu avalikustamisele.

(6) Eelnõu avalikustatakse vastavas asutuses ja valla veebilehel vähemalt kaks nädalat enne kinnitamist.

(7) Hallatava asutuse arengukava kinnitab vallavalitsus, kui seadusest ei tulene teisiti.

(8) Hallatava asutuse arengukava analüüsitakse ning vajadusel muudetakse üks kord aastas ning esitatakse vallavalitsusele kinnitamiseks hiljemalt 1. oktoobriks.

(9) Hallatava asutuse arengukava täitmise eest vastutab hallatava asutuse juht.

§ 15. Laeva Põhikooli arengukava koostamise erisused

(1) Laeva Põhikooli ( edaspidi kool ) arengukavas määratakse:
1) kooliarenduse põhisuunad ja -valdkonnad, sealhulgas turvalisuse tagamine koolis;
2) õpetajate täienduskoolituskava;
3) tegevuskava kolmeks aastaks.

(2) Arengukava koostamisel arvestatakse sisehindamise aruandes märgitud kooli tegevuse tugevuste ja parendusvaldkondadega.

(3) Arengukava tegevuskava esitatakse tabeli kujul. Tabelis kajastatakse tegevus, tulemus, tegevuse tähtaeg, vastutajad ja tegevuse eeldatav maksumus.

(4) Kooli arengukava eelnõu töötab välja kooli direktor koostöös hoolekogu, õppenõukogu ja õpilasesindusega (selle olemasolul). Arengukava koostamisse võib kaasata eksperte koolist või väljastpoolt kooli.
(5) Hoolekogu ja õppenõukogu heaks kiidetud arengukava eelnõu esitab kooli direktor vallavalitsusele kooskõlastamiseks hiljemalt kolm kuud enne kehtiva arengukava lõppemist.
(6) Arengukavas sätestatu on aluseks kooli iga-aastase eelarve, üldtööplaani ja investeeringute planeerimisel. 

(7) Kooli arengukava  ja selle muudatused kinnitab volikogu.

(8) Kinnitatud arengukava avalikustatakse kooli veebilehel.

§ 15.  Laeva Lasteaia arengukava koostamise erisused

(1) Laeva Lasteaia ( edaspidi lasteaed ) arengukavas määratakse:
 1) lasteaia arengu põhivaldkondade hetkeolukorra lühikirjeldus ja analüüs ning püstitatud arengusuunad;
 2) tegevuskava kolmeks aastaks;
 3) arengukava uuendamise kord.
(2) Arengukava tegevuskava esitatakse tabeli kujul. Tabelis kajastatakse tegevus, tulemus, tegevuse tähtaeg, vastutajad ja tegevuse eeldatav maksumus.
(3) Lasteaia arengukava töötab välja lasteaia direktor koostöös lasteaia hoolekogu ja pedagoogilise nõukoguga.

(4) Käesoleva paragrahvi lõike 1 punktis 2 nimetatud arengukava tegevuskava koostamisel arvestatakse sisehindamise aruandes, mis koostatakse vähemalt üks kord kolme õppeaasta jooksul, väljatoodud lasteaia tegevuse tugevuste ja parendusvaldkondadega.  

(5) Hoolekogu ja pedagoogilise nõukogu heaks kiidetud arengukava eelnõu esitab lasteaia direktor vallavalitsusele kooskõlastamiseks hiljemalt kolm kuud enne kehtiva arengukava lõppemist.

(6) Lasteaia arengukava ja selle muudatused kinnitab volikogu.

(7) Kinnitatud arengukava avalikustatakse lasteaia tegevust kajastataval veebilehel.

5. peatükk
LÕPPSÄTTED

§ 16. Arengudokumendi kehtivus

Määruse §-s 3 nimetatud arengudokument loetakse kehtetuks, kui kinnitamiseks pädev organ võtab vastu arengudokumendi järgmiseks perioodiks. 

§ 17. Määruse jõustumine

Määrus jõustub kolmandal päeval pärast Riigi Teatajas avaldamist.

Elviire Villa
Vallavolikogu esimees

SELETUSKIRI 
määruse eelnõu „Arengukava ja eelarvestrateegia koostamise kord“  juurde

Eelnõu eesmärk
Eelnõu eesmärgiks on kehtestada kord, mis reguleeriks arengukava ja eelarvestrateegia menetlusprotsessi. 

Eelnõu juriidiline alus
Kohaliku omavalitsuse korralduse seaduse §  372   lõige 1 sätestab, et vallavolikogu kehtestab määrusega arengukava ja eelarvestrateegia koostamise korra ning kohaliku omavalitsuse üksuse finantsjuhtimise seaduse mõistes kohaliku omavalitsuse üksusest sõltuvatele üksustele korra ja tähtajad eelarvestrateegia koostamiseks vajaliku informatsiooni esitamiseks. 
Laeva valla arengukava ja eelarvestrateegia koostamiseks ei ole seni ühtset korda kehtestatud. Siiani on arengukava koostamist reguleerinud valla põhimäärus, mis käsitles ainult üldiseid tingimusi Kuna valla arengukava on üks valla olulisemaid dokumente, siis selle õigusakti koostamise, menetlemise ja vastuvõtmise korra reguleerimine on hädavajalik.

Eelnõu sisu
Käesoleva määrusega sätestatakse Laeva valla arengudokumentide liigid ja sisunõuded  ning nende menetlemise kord.
Arengukava algatamine käesoleva määruse mõistes on uue arengukava koostamise alustamine. Sellekohase ettepaneku teeb volikogu.

Määruse mõjud
Eelnõu vastuvõtmisega kaasnevad väikesed mõjutused ametiasutuse töökorraldusele. Määruse vastuvõtmisega ei kaasne otseseid või kaudseid tagajärgi.
Eelnõu vastuvõtmisega peaks paranema arengudokumentide menetlemine. 

Määruse rakendamiseks vajalikud kulutused ja määruse rakendamise eeldatavad tulud
Määruse rakendamisega ei kaasne täiendavat kulu ega otsest tulu.

Määruse jõustumine
Määrus jõustub kolmandal päeval pärast Riigi Teatajas avalikustamist.

Elviire Villa
29.04.2015

Menetluskäik
Määruse eelnõu esitati elektrooniliselt vallavanemale 29. aprillil ja volikogu metoodikule 06. mail 2015. Valla põhimäärusest lähtuvalt tuleb vallavalitsusel eelnõu algatajale esitada  kirjalik seisukoht eelnõu kohta kolme nädala jooksul. Vallavalitsuse kirjalik seisukoht esitati 26. mail.

Elviire Villa
27.05.2015